Organizatorii nu i-au acordat invitație pentru turneul care va debuta la sfârșitul acestei luni.
Simona Halep nu va participa la turneul de Mare Șlem de la Roland Garros, care va începe la sfârșitul acestei luni.
Organizatorii nu i-au acordat invitație. Conform tradiționalei reciprocități, au oferit wildcard-uri jucătoarelor din Franța, Statele Unite și Australia.
Totuși, Simona Halep va juca pe zgura de la Paris, dar în turneul WTA de 125 de puncte de săptămâna aceasta. Astăzi, după ora 15:30, dacă ploaia nu va mai da peste cap programul, Halep se va duela cu americanca McCartney Kessler, în primul tur.
Simona Halep și Irina Begu se mai pot califica la Jocurile Olimpice, a anunțat Federația Română de tenis. Dar trebuie să se regăsească printre primele 400 de jucătoare ale lumii, la simplu, la sfârșitul lunii iunie, la momentul închiderii procesului de calificare.